Профессор В. В. Плечев етәкселегендәге клиник подразделениеларҙа эш хәҙерге заман донъя медицина технологиялары кимәлендә, юғары сифатты тәьмин итеп, халыҡҡа киң медицина ярҙамы күрһәтеп алып барыла. Мәҫәлән, А. Н. Бакулев исемендәге НЦССХ мәғлүмәттәре буйынса, 2014 йылда Өфөләге Республика кардиология диспансеры үткәргән саралар: коронар шунтлау — 1078 ауырыуға (Рәсәйҙең бөтә клиникалары араһында 9-сы урын), транслюминаль коронар ангиопластика — 1498 ауырыуға (13-сө урын), йөрәк клапандары боҙоғон төҙәтеү — 302 протезлау һәм 124 реконструкциялау (8-се), электрокардиостимуляторҙар ҡуйыу — 837 (9-сы), яһалма ҡан әйләнешле операциялар — 1634 (8-се). Техник яҡтан ҡатмарлы күп операцияны В. В. Плечев Башҡортостанда беренсе булып яһай. Шулар араһында — аортокоронар шунтлау, йоҡо артериялары пластикаһы, аортаның үрге бүлеген протезлау, аяҡ гангренаһы булғанда артерия һәм веналарҙың ҡан ағышын күсереү һ.б.